Document ID: 32007R1470

UREDBA KOMISIJE (ES) št. 1470/2007
z dne 13. decembra 2007
o spremembi Uredbe (EGS) št. 1859/82 o izboru poročevalskih kmetijskih gospodarstev za določitev dohodkov kmetijskih gospodarstev
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta št. 79/65/EGS z dne 15. junija 1965 o vzpostavitvi mreže za zbiranje računovodskih podatkov o dohodkih in poslovanju kmetijskih gospodarstev v Evropski gospodarski skupnosti (1) in zlasti člena 4(4) Uredbe,
ob upoštevanju naslednjega:
(1)
Priloga I k Uredbi Komisije (EGS) št. 1859/82 (2) določa število poročevalskih kmetij na enoto.
(2)
Ob upoštevanju sprememb v italijanskih kmetijskih strukturah in uporabe izboljšane statistične metodologije za določitev števila kmetijskih gospodarstev, ki se izberejo glede na regijo, tip kmetovanja in razred ekonomske velikosti, je treba število poročevalskih kmetijskih gospodarstev na enoto v Italiji prilagoditi tako, da bo vzorec bolje zastopal vse tipe kmetijskih gospodarstev na področju opazovanja.
(3)
Ob upoštevanju sprememb v poljskih kmetijskih strukturah in uporabe večjega števila tipov kmetovanja za stratifikacijo področja opazovanja, je treba število poročevalskih kmetijskih gospodarstev na enoto na Poljskem prilagoditi tako, da bo vzorec bolje zastopal vse tipe kmetijskih gospodarstev na področju opazovanja.
(4)
Zaradi združitve enot „Entre Douro e Minho e Beira Litoral“ in „Trás-os-montes e Beira Interior“ v enoto „Norte e Centro“ na podlagi Uredbe Komisije (ES) št. 1469/2007 z dne 13. decembra 2007, ki spreminja Prilogo Uredbe Sveta št. 79/65/EGS glede seznama enot (3), se število poročevalskih kmetijskih gospodarstev na enoto na Portugalskem ustrezno prilagodi.
(5)
Uredbo (EGS) št. 1859/82 je zato treba ustrezno spremeniti.
(6)
Ukrepi, predvideni s to uredbo, so v skladu z mnenjem Odbora Skupnosti za mrežo računovodskih podatkov s kmetijskih gospodarstev -
SPREJELA NASLEDNJO UREDBO:
Člen 1
Priloga I k Uredbi (EGS) št. 1859/82 se spremeni v skladu s Prilogo k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Uporablja se od obračunskega leta 2008.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. decembra 2007

Labels: 18
19
6